Til Transport-, Bygnings- og Boligministeriet

trm@trm.dk

Cc. lla@trm.dk og dtj@trm.dk

Taastrup, den 14. august 2017
Sag 19-2017-00442 – Dok. 330642/mol\_dh

Høringssvar: Udkast til lov om ændring af lov om trafikselskaber

Danske Handicaporganisationer (DH) har følgende bemærkninger:

DH’s bemærkninger er til § 11 om individuel handicapkørsel, hvor Transport-, Bygnings– Boligministeriet foreslår to ændringer i den indledende sætning. DH mener, at begge ændringer er gode og til fordel for mennesker med handicap.

For det første er det godt at præcisere den indledende sætning, så der ikke opstår tvivl om, hvorvidt 18-årige er omfattet af bestemmelsen.

For det andet har der været meget forskellig praksis i kommunerne i forhold til, om det er muligt at bruge handicapkørsel til behandlinger som f.eks. tandlægebesøg, der ikke er dækket af andre befordringsordninger. Derfor mener vi, det er godt, at sætningen ”som rækker ud over transport til behandling, terapi og lign.” udgår. Vi har eksempler på mange borgere med handicap, der er kommet i klemme på grund af den nuværende lovgivning, der er blevet fortolket indskrænkende i nogle kommuner.

Det er desuden vigtigt, at ministeriet understreger, at ordningen om individuel handicapkørsel ikke har betydning for visitering til andre kørselsordninger. Det er vigtigt, at kommuner og regioner ikke må lade en visitering til individuel handicapkørsel indgå i overvejelserne, når en borger visiteres til andre befordringsordninger.

Ministeriet nævner i bemærkningerne, at individuel handicapkørsel er en minimumsordning, hvor kommuner har mulighed for at åbne ordningen op for andre grupper af handicappede eller tilbyde brugerne af ordningen flere den de 104 ture, som de har krav på efter §11, stk. 2 nr. 1.

DH ser det som meget problematisk, at knapt halvdelen af landets kommuner maksimalt bevilger 104 ture, og at minimumslovgivningen i mange kommuner hermed bliver til maksimumbevilling. Det samme gør sig gældende for målgruppen, hvor kun få kommuner har udvidet ordningen til også at gælde andre grupper af mennesker med handicap. F.eks. kan bl.a. blinde og svagsynede, personer med udviklingshæmning og personer med hjerneskade også have brug for individuel handicapkørsel, da de kan have svært ved at benytte den ordinære kollektive transport. Mulighed for kollektiv transport er med til at sikre, at man kan være en del af samfundet og ikke bliver isoleret pga. manglende mulighed for transport.

Skulle ovenstående give anledning til spørgsmål, kan disse rettes til chefkonsulent, Monica Løland, på tlf.: 3638 8524 eller e-mail: mol@handicap.dk.

Med venlig hilsen

Thorkild Olesen

*Formand*